KIRJALLINEN KYSYMYS E-1171/01 esittäjä(t): Monica Frassoni (Verts/ALE) komissiolle. Kaivostoiminta Sardiniassa ja ympäristövaikutusten arviointi.



Virallinen lehti nro 340 E , 04/12/2001 s. 0187 - 0188



KIRJALLINEN KYSYMYS E-1171/01 esittäjä(t): Monica Frassoni (Verts/ALE) komissiolle (19. huhtikuuta 2001) Aihe: Kaivostoiminta Sardiniassa ja ympäristövaikutusten arviointi Sardinian autonominen alue myönsi vuonna 1927 annetun kuninkaan asetuksen nro 1443 sekä sen muutosten ja lisäysten mukaisesti Caolina Panciera SpA.:lle luvan (3) kaoliinin, bentoniitin, valkaisumineraalin ja maasälvän kaivauksiin 180 hehtaarin alueella Murosin kunnassa Sassarin maakunnassa. Lisäksi edellä mainitun asetuksen nojalla myönnettiin kolme eri lupaa (4) Sardinia Gold Mining SpA:lle kullan, hopean ja muiden mineraalien kaivauksiin 805 hehtaarin alueella Cossoinen, Giaven ja Maran kunnissa Sassarin maakunnassa, 702 hehtaarin alueella Chiaramontin, Nulvin, Osilon, Ploaghen kunnissa Sassarin maakunnassa ja 758 hehtaarin alueella Villaputzun kunnassa Cagliarin maakunnassa. Kyseiset luvat myönnettiin arvioimatta etukäteen toimien ympäristövaikutuksia neuvoston direktiivin N:o 97/11/EY(1) liitteen I 19 kohdassa edellytetyllä tavalla, vaikka Italiassa on direktiivin täytäntöönpanon yhteydessä säädetty tästä (11. helmikuuta 1998 annetun tasavallan presidentin asetuksen 1 artiklan 1 kohdan U alakohta). Onko komissio tietoinen edellä mainitusta? Onko komissio tarkistanut, noudatetaanko edellä mainituissa toimissa kyseisiä ympäristövaikutusten arviointia koskevia säädöksiä? Aikooko komissio ryhtyä toimiin tässä asiassa? Onko edellä mainitulle kaivostoiminnalle myönnetty yhteisön tukea? (1) EYVL L 73, 14.3.1997, s. 5. Margot Wallströmin komission puolesta antama vastaus (26. kesäkuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(1) säädetään, että niiden hankkeiden, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, ympäristövaikutukset on arvioitava. Direktiivissä tarkoitettujen hankkeiden luokat luetellaan kahdessa liitteessä. Liitteessä I luetelluille hankkeille on tehtävä ympäristövaikutusten arviointi. Direktiivin 4 artiklan 2 kohdan mukaisesti liitteessä II luetelluille hankkeille on tehtävä ympäristövaikutusten arviointi, jos jäsenvaltiot toteavat niiden laadun sitä vaativan. Maaliskuun 3 päivänä 1997 annetun neuvoston direktiivin 97/11/EY(2), jolla muutetaan direktiiviä 85/337/ETY, mukaisesti jäsenvaltioiden on määritettävä liitteessä II mainittujen hankkeiden osalta tapauskohtaisesti selvittämällä tai asettamiensa raja-arvojen tai valintaperusteiden avulla, tehdäänkö hankkeelle ympäristövaikutusten arviointi. Jos kuitenkin hankkeen lupahakemus on jätetty toimivaltaiselle viranomaiselle ennen maaliskuun 14. päivää 1999, niitä koskevat direktiivin 85/337/ETY säädökset sellaisina, kuin ne olivat ennen muutoksia. Parlamentin jäsenen antamien tietojen perusteella hanke, jota kysymys koskee, voi kuulua joko muutosta edeltävän direktiivin 85/337/ETY liitteen II 2 kohdassa mainittuihin hankkeisiin (kaivannaisteollisuus) tai direktiivin 85/337/ETY, sellaisena kuin se on muutettuna direktiivillä 97/11/EY, liitteessä I olevassa 19 kohdassa tarkoitettuihin hankkeisiin (kivilouhokset ja avokaivokset, joiden pinta-ala on yli 25 hehtaaria, tai turvetuotanto, kun pinta-ala on yli 150 hehtaaria) taikka direktiivin 85/337/ETY, sellaisena kuin se on muutettuna direktiivillä 97/11/EY, liitteessä II olevassa 2 kohdassa mainittuihin hankkeisiin (kaivannaisteollisuus). Komissio on jo aloittanut parlamentin jäsenen ilmoittamaa hanketta koskevan valituksen käsittelyn, ja Italian viranomaisilta on kirjeitse pyydetty lisätietoja. Jos komissio toteaa, että yhteisön lainsäädäntöä rikotaan kyseisessä tapauksessa, komissio toteuttaa EY:n perustamissopimuksen valvojana viipymättä kaikki tarvittavat toimenpiteet, mukaan lukien EY:n perustamissopimuksen 226 artiklassa (entisessä 169 artiklassa) määrätyt rikkomisesta johtuvat menettelyt, varmistaakseen, että yhteisön lakia noudatetaan. Jäsenvaltion viranomaisilta saatujen tietojen mukaan näitä hankkeita ei ole rahoitettu rakennerahastoista. (1) EYVL L 175, 5.7.1985. (2) EYVL L 73, 14.3.1997.